Novas tecnoloxías para a estimación das emisións entéricas de metano en vacas de leite: “Proxecto LEME” (MR331A FEADER 2021-002A)

O proxecto está dividido en oito partes:

1. Ecuacións para estimar a produción de metano entérico 
Os resultados sinalan a necesidade de dispor de datos de referencia na medida directa das emisións. No entanto, cómpre recorrer a métodos indirectos, co fin de construír as coleccións de mostras que servirán para o desenvolvemento dos modelos de predición usando as tecnoloxías NIR e MIR.  Con este propósito son útiles determinadas ecuacións existentes na bibliografía, baseadas na composición de ácidos graxos do leite, que foron utilizadas para o desenvolvemento do presente proxecto. 
É preferible utilizar sistemas multivariables, debidamente validados, procedentes de metaanálises con elevado número de datos, cuxas características en canto ao manexo dos animais e tipos de dieta representan unha situación comparable á existente nas explotacións galegas. Os modelos univariables baseados en AG individuais son menos precisos e desaconséllase a súa utilización.
A utilización práctica dos modelos de predición baseados en AG do leite determinados cromatograficamente é moi reducida debido ao elevado custo e duración das análises. Esta circunstancia xustifica a necesidade de abordar a estimación das emisións entéricas de CH4 mediante espectrofotometría MIR a partir de amplas bases de datos con valores de referencia nos que a produción de CH4 foi estimada indirectamente.

[bookmark: _Hlk224127433]2. Estimación das emisións entéricas de metano en vacas de granxas leiteiras galegas 
Utilizáronse os valores resultantes da análise cromatográfica das mostras de leite de 53 explotacións comerciais que foron visitadas en catro ocasións (verán, outono, inverno e primavera). Parte das explotacións (N=21) realizaban pastoreo durante os períodos de crecemento da herba, e as restantes (N=32) seguían un sistema de alimentación con animais estabulados permanentemente e alimentados con ración TMR a base de concentrado e ensilaxes. Utilizando o modelo preditivo de Van Gastelen et al. (2018) non se observaron diferenzas significativas entre grupos de granxas en canto á intensidade de produción de metano, que oscilou entre 13,9 e 14,9 g CH4/kg de leite corrixido en graxa e proteína (FPCM). As explotacións que realizaban pastoreo mostraron, de media, un valor inferior en canto á produción total diaria de metano por vaca, con valores de 291 e 467 g CH4/vaca e día para as granxas de pastoreo e granxas máis intensivas con animais estabulados e alimentados con dietas nas que predominaba a ensilaxe de millo, respectivamente.

3. Medida da emisión entérica de metano na granxa do axente cooperante produtor primario         
O traballo realizado puxo de manifesto a posibilidade de medir a produción individual de CH4 entérico utilizando o instrumento LMD nunha situación nunha granxa comercial, de forma estandarizada e causando o mínimo estrés aos animais. Para iso, o sistema de restrición dos movementos realizado no CIAM mostrou a súa efectividade. Os valores de emisión e as mostras de leite cos seus correspondentes valores analíticos foron de utilidade para confeccionar as bases de datos, ao incrementar a súa variabilidade ao incorporar datos de animais alimentados con herba fresca durante gran parte do ano.

4. Ensaio de alimentación con vacas de leite alimentadas con dietas TMR en proporción variable de concentrado (0 %, 20 %,40 % e 60 %) na materia seca da ración
Estudouse a resposta produtiva, da composición do leite e da emisión de metano entérico ao incremento de concentrado na ración das vacas de leite. Houbo unha forte resposta da produción de leite á suplementación con concentrado, de forma practicamente lineal ata o 40 % de concentrado, sen que o incremento entre os niveis T40 e T60 fose significativo. Así, un incremento aproximado de 4 kg de concentrado na ración aumentou en case 10 kg a produción de leite ao pasar de T0 a T40 (+2,5 kg de leite/kg de concentrado), mantívose esta resposta de forma aproximada entre os tratamentos T20 a T40 (+2,2 kg de leite/kg de concentrado e diminuíu ao pasar ao último nivel de suplementación (tendo en conta que a resposta foi de tan só +0,28 kg de leite/kg concentrado adicional).

5. Utilidade da composición dos ácidos graxos do leite de vaca mediante análise FT-MIR para estimar a emisión entérica de metano   
Estudouse se sería posible estimar a emisión de metano calculada mediante algoritmos baseados na composición das mostras de leite, analizadas por cromatografía de gases, a partir dos datos de ácidos graxos FT-MIR facilitados automaticamente polo MilkoScan do Ligal. Conclúese que o modelo de predición construído a partir de preditores AG-FTMIR de mostras de leite, expresados como porcentaxe sobre o total do leite, permitiría obter unha información aproximada sobre a intensidade da emisión de metano entérico, sendo de utilidade para unha clasificación en rangos (alto, medio e baixo) das mostras.
 
6. Estimación dos grupos de ácidos graxos das mostras de leite atendendo á súa orixe (“de novo”, “mixed” e “preformed”) a partir dos ácidos graxos incluídos nos grupos de estimación FT-MIR 
Desenvolvéronse modelos de estimación dos grupos de AG do leite atendendo á súa orixe a partir dos valores de AG proporcionados pola aplicación das calibracións FTMIR (Foss Application Note 0064/Rev 8). Os valores do grupo de AG “de novo” estímanse mediante un modelo que explica o 92 % da varianza, cun CV de 5,2 %, cando se expresan os valores de AG en g/100 g de leite. Estas calibracións poden ser utilizadas nas rutinas analíticas do Ligal para estimar os grupos de AG do leite, atendendo á súa orixe, co cal se dispón dunha nova ferramenta para monitorizar a idoneidade da alimentación das vacas de leite.

7. Relación entre medidas da emisión de metano por método LMD e estimacións indirectas mediante análise do perfil graxo de mostras de leite
[bookmark: _GoBack]Os métodos indirectos utilizados poden ser de utilidade para obter unha información aproximada das emisións. No entanto, presentan unha baixa sensibilidade e mostran unha escasa correspondencia entre as metodoloxías de estimación, o que resta fiabilidade ás predicións. Os resultados poñen de manifesto a necesidade de dispoñer de instrumentos para obter valores de referencia da emisión de metano, co fin de avanzar na construción de modelos robustos e precisos para a súa estimación.

8. Estimación das emisións de metano entérico a través do leite de vaca mediante FT-MIR                
A metodoloxía FT-MIR permite detectar diferenzas e clasificar as mostras en rangos de emisión de metano entérico. Non obstante, os modelos obtidos non permiten actualmente realizar unha predición cuantitativa satisfactoria. Polo tanto, no futuro, o modelo debe mellorarse para posibilitar a incorporación ás rutinas analíticas do Ligal. Para construír ecuacións de predición fiables e robustas é imprescindible contar cunha instrumentación que permita obter valores de referencia da emisión de metano, co fin de avanzar na construción de modelos robustos e precisos para a súa estimación. 
